ปูนซิเมนต์ไทย

เอสซีจี หรือ บริษัท ปูนซิเมนต์ไทย จำกัด (มหาชน) ( ชื่อย่อ: SCG) เป็นกลุ่มบริษัทชั้นนำในภูมิภาคอาเซียนที่ดำเนินธุรกิจมากว่า 100 ปี ตามแนวทางการพัฒนาอย่างยั่งยืน ภายใต้หลักบรรษัทภิบาลที่ดี ก่อตั้งในประเทศไทย เมื่อปี พ.ศ. 2456 ตามพระบรมราชโองการในพระบาทสมเด็จพระมงกุฎเกล้าเจ้าอยู่หัว รัชกาลที่ 6 เพื่อผลิตปูนซีเมนต์ วัสดุก่อสร้างที่สำคัญในการพัฒนาประเทศในขณะนั้น ต่อมาได้ขยายกิจการและเติบโตอย่างต่อเนื่อง จนได้รับการยอมรับและเป็นต้นแบบการดำเนินธุรกิจทั้งระดับประเทศ และภูมิภาคอาเซียน ในปี 2020 เอสซีจีเป็นเจ้าของสถิติธุรกิจบริษัทมหาชนที่ใหญ่ที่สุดเป็นอันดับสองของไทยและอันดับที่ 604 ของโลก โดยนิตยสาร Forbes

ปัจจุบัน เอสซีจีประกอบด้วย 3 ธุรกิจหลัก ได้แก่ ธุรกิจซีเมนต์และผลิตภัณฑ์ก่อสร้าง  ธุรกิจเคมิคอลส์ และธุรกิจแพคเกจจิ้ง มีจำนวนพนักงานรวมทั้งในไทยและอาเซียน จำนวน 51,120 คน (ข้อมูล ณ เดือนพฤศจิกายน 2563)

ประวัติ 
ในปีพุทธศักราช 2456  พระบาทสมเด็จพระมงกุฎเกล้าเจ้าอยู่หัว (รัชกาลที่ 6) มีพระบรมราชโองการ โปรดเกล้าฯ ให้ก่อตั้ง บริษัท ปูนซิเมนต์ไทย จำกัด ขึ้น ด้วยพระราชประสงค์ที่จะให้ประเทศไทยผลิตปูนซีเมนต์ใช้เอง ลดการพึ่งพาการนำเข้าจากต่างประเทศ  และเพื่อจัดสรรการใช้ทรัพยากรภายในประเทศอย่างคุ้มค่า

รายนามกรรมการผู้จัดการ 
 Oscar Schultz (2457-2468)
 Erik Thune (2468-2477)
 Carsten Friis Jespersen (2478-2502)
 Viggo Fred Hemmingsen (2502-2517)
 บุญมา วงศ์สวรรค์ (2517-2519)
 สมหมาย ฮุนตระกูล (2519-2523)
 จรัส ชูโต (2523-2527)
 พารณ อิศรเสนา ณ อยุธยา (2527-2535)
 ชุมพล ณ ลำเลียง (2536-2548)
 กานต์ ตระกูลฮุน (2548-2558)
 รุ่งโรจน์ รังสิโยภาส (2559-2566)
 ธรรมศักดิ์ เศรษฐอุดม (มีผล 1 มกราคม 2567)

Siam Cement Group หรือ SCG 

ปัจจุบัน ประกอบด้วย 3 กลุ่มธุรกิจ ได้แก่ ธุรกิจซีเมนต์และผลิตภัณฑ์ก่อสร้าง  ธุรกิจเคมิคอลส์ และธุรกิจแพคเกจจิ้ง

ธุรกิจซีเมนต์และผลิตภัณฑ์ก่อสร้าง (Cement and Building Materials Business) 

ธุรกิจซีเมนต์ ถือเป็นธุรกิจแรกของ SCG เกิดขึ้นพร้อมกับการก่อตั้งบริษัทปูนซิเมนต์ไทย จำกัด ในปี พ.ศ. 2456 และถือเป็นผู้ผลิตปูนซีเมนต์รายแรกของประเทศไทย แรกเริ่มมีผลิตภัณฑ์ คือ ปูนตราช้าง ปูนตราเสือ ปูนตราแรด ปูนตราซูเปอร์ และ ปูนตราเอราวัณ (ในอดีต) เป็นหลัก 

ปัจจุบัน ได้มีการขยายธุรกิจอย่างต่อเนื่องประกอบกับการวิจัยและพัฒนาทำให้มีผลิตภัณฑ์และบริการออกสู่ท้องตลาดอีกหลากหลาย อาทิเช่น ปูนซีเมนต์ คอนกรีตผสมเสร็จ ผลิตภัณฑ์คอนกรีต ปูนซีเมนต์ขาว และ วัสดุทนไฟ รวมทั้งให้บริการด้านเทคนิคและการติดตั้งโรงงานแก่ลูกค้าทั้งในและนอก SCG  โดยมีบริษัทหลักคือ บริษัท ปูนซิเมนต์ไทยอุตสาหกรรม จำกัด และมีธุรกิจปูนซีเมนต์ในประเทศกัมพูชา K-Cement

SCG เริ่มเข้าสู่ธุรกิจผลิตภัณฑ์ก่อสร้าง ในปี พ.ศ. 2481 นับเป็นธุรกิจที่สองของ SCG โดยเริ่มจากการผลิตกระเบื้องมุงหลังคา
ปัจจุบัน ธุรกิจผลิตภัณฑ์ก่อสร้างมีการผลิตและจำหน่ายวัสดุก่อสร้าง และสินค้าตกแต่ง ประกอบด้วย ผลิตภัณฑ์หลังคา กระเบื้องเซรามิก สุขภัณฑ์ ก๊อกน้ำ บล็อกปูถนน ฉนวนกันความร้อน ถังเก็บน้ำ ถังบำบัด และบ้านเอสซีจี ไฮม์ (SCG HEIM)

ธุรกิจแพคเกจจิ้ง (Packaging Business) 

SCG เข้าสู่ธุรกิจกระดาษ ในปี พ.ศ. 2519 ต่อมาได้มีการปรับเปลี่ยนเป็น ธุรกิจแพคเกจจิ้ง เมื่อปี พ.ศ. 2558 โดยมุ่งเป็นผู้นำในด้านบรรจุภัณฑ์ครบวงจรในภูมิภาคอาเซียน ควบคู่กับการดำเนินธุรกิจอย่างยั่งยืน กว่า 55 ปีที่ผ่านมา ธุรกิจแพคเกจจิ้งได้เดินหน้า พัฒนา และสั่งสมประสบการณ์ ขยายการเติบโตทั้งธุรกิจต้นน้ำและปลายน้ำ รวมถึงฐานการผลิตทั้งในและต่างประเทศ จนก้าวสู่การเป็น Packaging Solutions Provider ที่ตอบโจทย์ลูกค้าได้อย่างแท้จริงตลอดจนดำเนินธุรกิจด้วยความรับผิดชอบต่อสังคมเพื่อความยั่งยืนของทุกภาคส่วน และยังคงมุ่งมั่น สร้างสรรค์นวัตกรรมอย่างไม่หยุดนิ่งสร้างความพร้อมต่อทุกสถานการณ์ ให้ลูกค้าและผู้เกี่ยวข้องมั่นใจ เติบโตอย่างต่อเนื่องไปด้วยกัน

ธุรกิจเคมิคอลส์ (Chemicals Business) 

SCG เข้าสู่ธุรกิจเคมีภัณฑ์ในปี พ.ศ. 2526 ปัจจุบัน ธุรกิจเคมิคอลส์ ผลิตและจำหน่าย เคมีภัณฑ์ครบวงจร ตั้งแต่ขั้นต้น ได้แก่ โอเลฟินส์ ขั้นกลาง ได้แก่ 
สไตรีนมอนอเมอร์ พีทีเอ และเอ็มเอ็มเอ และขั้นปลาย ได้แก่ เม็ดพลาสติกหลักทั้ง 4 ประเภท ได้แก่ โพลิเอททีลีน โพลิโพรไพลีน พอลิไวนิลคลอไรด์ และพอลิสไตรีน โดยมีบริษัทหลักคือ บริษัท เอสซีจี เคมิคอลส์ จำกัด

สปอนเซอร์กีฬา

ทีมกีฬา 
 สโมสรฟุตบอลเอสซีจี เมืองทอง ยูไนเต็ด (2555 – 2564)

สนามกีฬา 
 เอสซีจีสเตเดียม (2555 – 2564)

รายการแข่งขันกีฬา 
 มวยรอบปูนเสือ มวยไทยพันธุ์แท้

รางวัล

อ้างอิง

แหล่งข้อมูลอื่น 
 เว็บไซต์อย่างเป็นทางการ
 เว็บไซต์ SCG News Channel
รายงานประจำปี 2562
รายงานการพัฒนอย่างยั่งยืน 2562
 Forbes Global 2000 (2007)

บริษัทของไทย
บริษัทที่ก่อตั้งในปี พ.ศ. 2456
 
ธุรกิจซิเมนต์
นิติบุคคลที่ได้รับพระราชทานตราตั้ง